
Tájékoztatás a zöldterületek fenntartásával kapcsolatban

(A klímaváltozás hatásai Szombathely közterületi zöldfelületeire)

A 2026-os nyár országosan 1901 óta a legszárazabb és a második legmelegebb nyári szezon volt. Bár városunk az ország csapadékosabb területén helyezkedik el, az idei évben a térségünkben is drasztikus anomáliák jelentkeztek. A nyári középhőmérséklet +2,6 Co-kal volt melegebb az átlagnál. A sokéves átlag csapadékmennyiség csupán 35-40%-a hullott; az elmúlt 125 év legszárazabbja volt az idei. A hőségnapok száma több mint kétszerese volt az átlagosnak. Térségünkben a talajvízszint jelentősen süllyedt, a sekélyebb figyelőkutak rekord közeli minimumokat mutattak.

A Föld felszínközeli átlaghőmérséklete 1,5 °C-kal meghaladja az iparosodás előtti szintet. A 2024-es év volt az első olyan esztendő, amikor a globális átlaghőmérséklet-emelkedés egész évben meghaladta az 1,5 °C-ot.  Ez a klímatudomány és a nemzetközi klímapolitika által meghatározott legfőbb határ, amelynek átlépése után a klímaváltozás hatásai drasztikusan súlyosabbá és visszafordíthatatlanná válnak az emberekre, az élővilágra és az ökoszisztémára egyaránt - amit már itt, Szombathelyen is a saját bőrünkön nap, mint nap megtapasztalhatunk. A probléma óriási, ennek ellenére nem arról szólnak a hírek, a projektek, a mindennapi életünk, hogy ezt a 1,5 °C-ot kellene „visszahűteni” (a mérhetetlen túlfogyasztást megállítani). Hanem arról, hogy a kialakult helyzeten mit tudunk még (további energiafelhasználással) pofozni, hogy úgy tűnjön élhető várost és biztonságos környezetet akarunk hagyni a következő generációkra. A hangsúly a „visszafordításról” áttevődött az alkalmazkodásra: a fák ültetése, a betonfelületek csökkentése és a helyi vízvisszatartás már nemcsak környezetvédelmi hóbort, hanem a szombathelyi mindennapok túlélési stratégiája lesz.

A Párizsi Megállapodás keretében az országok hivatalos tervekben (NDC) vállaltak szén-dioxid csökkentést, ám az ígéretek és a valóság között óriási a szakadék. Mivel a vállalások be nem tartásáért nem jár jogi vagy pénzügyi szankció, a globális célok rendkívül törékenyek. Miközben az Európai Unió törvényi szinten 2050-es klímasemlegességre törekszik, addig a legnagyobb kibocsátó Kína csak 2060-ra ígéri a szén-dioxid semlegességet, az Egyesült Államok pedig a politikai fordulatok következtében – legutóbb 2026 januárjában – ismét kilépett az egyezményből. Az ENSZ (UNEP) jelentései szerint a legnagyobb probléma a kibocsátási rés: a jelenlegi vállalások teljesítése mellett is 2,3–2,5 °C-os melegedés várható a század végére. A valós, gyakorlati intézkedések alapján azonban a Föld valójában a 2,8 °C-os globális katasztrófa (mely már rendszerszintű összeomlást takar) felé tart, mert az emberiség messze több szén-dioxidot bocsát ki, mint amennyit a kritikus 1,5 °C-os határ megengedne. A legrosszabb forgatókönyv szerint (ha a globális szén-dioxid kibocsátás a jelenlegi növekvő tendenciát követi, és a gazdaságok nem állnak át radikálisan a megújuló energiákra) a 2 °C-os emelkedést már a 2035 és 2045 közötti időszakban is elérhetjük. A 2 °C-os globális felmelegedés a klímakutatók szerint az a kritikus határvonal, ahol a klímaváltozás hatásai a jelenlegi „kezelhető” problémákból szabályozatlan és pusztító válságok sorozatává válnak.

A hirtelen megváltozott környezetben az idős fákat drasztikus légköri és talajszárazsági stressz éri. A fák gyökértömegének 80–90%-a talaj legfelső 50 centiméteres rétegében, 90–99%-a pedig a felső 1 méteren belül helyezkedik el. Tehát a gyökértömeg csupán néhány százaléka jut ennél lejjebb. A talajvíz mélyebbre húzódása következtében a kapilláris zóna is messzebb kerül a gyökérzettől. A hirtelen változást nem tudja gyökérnövesztéssel lekövetni a fa. Az idős fák ilyenkor elengedik a legtöbb energiát igénylő részeiket, a lombkorona teteje elkezd száradni (csúcsszáradás), a fa legyengül, és fogékonyabbá válik a betegségekre, kártevőkre. Ez a jelenség mindenütt megfigyelhető a városban, ugyanúgy, mint a levélszél-perzselődés. Amikor a környezeti tényezők hatására a levél felületén a párologtatás mértéke meghaladja azt a vízmennyiséget, amit a gyökérzet képes felszívni és odaszállítani, a hidraulikus lánc a legtávolabbi végpontokon szakad meg először. Emiatt ezekben a terminális szövetekben elhalás következik be. Megfigyelhető volt a városban a fák idő előtti, nyári lombhullatása (kényszerlombhullás) amely egy rendkívül összetett, de logikus önvédelmi és túlélési mechanizmus. Amikor a fát egyszerre éri a talajszárazság (nincs víz a gyökérzónában) és a légköri aszály (a forró, száraz levegő szinte kiszívja a nedvességet), a növény egyfajta vészhelyzeti üzemmódba kapcsol. A levélhullás nem egy passzív „leszáradás”, hanem a fa által aktívan irányított folyamat. Kiemelendő, hogy az aszálytól legyengült egyedek fogékonyabbá válnak a kártevőkre és gombás betegségekre, a problémák halmozódnak.

Azt is megfigyelhetjük, hogy különböző fafajok eltérő fiziológiai stratégiákkal reagáltak a vízhiányra. Számos fafajtól már évek óta búcsúzunk a városban. Tömeges pusztulásukkal látjuk, hogy a megváltozott klímát már nem képesek elviselni. Ilyen például a közönséges nyír (Betula pendula), a közönséges luc (Picea abies), az ezüstfenyő (Picea abies), a selyemfenyő (Pinus strobus), a jegenyefenyők (Abies spp.), a nyugati tuják (Thuja occidentalis), hamisciprus fajták (Chamaecyparis lawsoniana fajták). E fafajokat már nem telepítjük.

Jól szemlélteti a változást az, hogy 16 évvel ezelőtt a városi parkfenntartásban bevett rutin volt májusban az egy-két ki nem hajtott fa feltérképezése és kivágása. Napjainkban a parkfenntartásban egész évben folyamatos munkává vált a száraz fák kivágása és a szárazgallyazás.

A talajvíz süllyedésével a frissen telepített (1-3 éves) fák megtartása is sokkal munkaigényesebbé vált. 16 évvel ezelőtt a telepített fáknak a lehullott csapadék mellett csak vízpótlásra volt szükségük. Az elmúlt években a csapadékhiány miatt áprilistól folyamatos a fiatal fák öntözése. Új jelenség az is, hogy a 4-5 éves fáknak is vízpótlásra volt szükségük, hiszen a talajvízszint süllyedéssel megszűnt a vízutánpótlás.

Szombathelyen sajnos nem áll rendelkezésre pontos adatokkal rendelkező fakataszter és a fák rendszeres monitorozására sincs kapacitás. Budapesten a Főkert kezelésében álló, rendszeresen monitorozott 110 000 db fa esetében hangsúlyos (0,3) állapotromromlás figyelhető meg. Becslések szerint 2030-ra Budapest a faállományának 40 %-át fogja elveszíteni. A látottak alapján sajnos Szombathelyen is hasonló a helyzet, de számszerűsíteni nem tudjuk.

Amennyiben célunk a város faállományának megtartása, úgy a jövőben minden erőnkkel a talajvízszint visszaállításán kell munkálkodnunk. A város zárt rendszerű vízelvezetésének átalakítása lehet megoldás, a csapadék minél jobban helyben történő beszivárogtatásával. Szükséges a városra vonatkozó „szivacsváros” koncepció és akcióterv kidolgozása. A terv részeként vizsgálandó a szennyvíztelepen megtisztított víz további fokozatú tisztítása és városi öntözővízként való újra-hasznosításának lehetősége. Továbbá minden beruházásnál alapelvként kell meghatározni a csapadékvíz helyben történő leszivárgását és a favédelmi intézkedéseket. Mindezen problémák kezelésére egyedül vagy önállóan az önkormányzatok nem tudnak érdemi választ adni.

A fentieket figyelembe véve kérem a Tisztelt Bizottságot, hogy az előterjesztést megtárgyalni, és a határozati javaslatban foglaltakat tudomásul venni szíveskedjék.

Szombathely, 2026. október ,,        ”
                                                                         

                                                 		                                    /: Németh Ákos :/ 




HATÁROZATI JAVASLAT
…./2026.(X.28.) FKSZB számú határozat

A Fenntarthatósági és Klímastratégiai Szakmai Bizottság a „Tájékoztatás a zöldterületek fenntartásával kapcsolatban” című előterjesztést megtárgyalta és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 69.§ 5. pontja alapján az abban foglaltakat tudomásul veszi.

